Երբ Մարտունու քաղաքապետարանը նշված 0.6 հա տարածքը (որի վրա էլ կառուցվել է գազալցակայանը) համայնքի ավագանու որոշմամբ համայնքային սեփականության է վերածել, «Մարտունու պանրագործարան» ԲԲԸ-ի տնօրենը դիմել է դատարան՝ վիճարկելու ավագանու որոշումը: 2009 թվականի հուլիսի 7-ին Գեղարքունիքի մարզի ընդհանուր իրավասության դատարանը դատատեխնիկական փորձաքննություն է նշանակել եւ փորձաքննության կատարումը հանձնարարել է կառավարությանն առընթեր անշարժ գույքի կադաստրի պետական կոմիտեին: Փորձաքննությունն իրականացվել է կոմիտեի աշխատակազմի Մարտունու տարածքային ստորաբաժանման պետ Գ.Մելոյանի, մասնագետներ Կ.Դավթյանի եւ Է.Գասպարյանի կողմից: «…Նշված 6.0 հա հողամասից պանրագործարանի կողմից փաստացի օգտագործվող, պարսպապատ տարածքը կազմում է 2.3 հա: Մնացած 3.7 հա-ից 0.16 հա-ի նկատմամբ գրանցված է քաղաքացիների սեփականության իրավունքը (3 միավոր), իսկ 2.92 հա-ի նկատմամբ իրավունքի գրանցում չի կատարվել: Մնացած հողամասը ՀՀ կառավարության 26.06.2006 թ Ն133 որոշմամբ փոխանցվել է համայնքային սեփականություն»,- ասված է փորձաքննության մեջ, որտեղ որեւէ բառ նշված չէ 0.6 հա գազալցակայանի տարածքի մասին: